# PREDKLADACIA SPRÁVA

Správu o finančnej stabilite – november 2024 predkladá Národná banka Slovenska po jej schválení Bankovou radou NBS na základe povinnosti, ktorá Národnej banke Slovenska vyplýva z § 1 ods. 3 písm. i) zákona č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov.

Hlavným záverom správy je, že situácia vo finančnom sektore sa z pohľadu finančnej stability vyvíja pomerne priaznivo. Predchádzajúce riziká spojené s prudkým nárastom nákladov a vyššími úrokovými sadzbami sa postupne uvoľňujú. Pre mnohých dlžníkov by to mohlo postupne priniesť vítanú úľavu. Pri pohľade na budúce riziká sa pozornosť presúva od inflácie k neistému výhľadu hospodárskeho rastu.

Zmena vývoja úrokových sadzieb postupne prináša náznaky, že trh s hypotékami by sa mohol čiastočne oživiť. Náznakov oživenia je viacero, zatiaľ sú však len veľmi mierne. Na druhej strane, pri úverovaní podnikov zatiaľ oživenie nevidno a portfólio medziročne klesá. Dôvodom je najmä nižší záujem firiem o úvery.

Dlžníci zatiaľ zvládli obdobie zvýšených úrokových sadzieb bez výraznejšieho nárastu nesplácaných úverov. Isté náznaky zhoršenia vidíme len v sektore komerčných nehnuteľností. Aj tu však ide viac o snahu dohodnúť isté úpravy splátkových kalendárov, než o neschopnosť splácať.

Predchádzajúce obdobie však prinieslo nárast rizikovosti úverových portfólií. Portfóliá – najmä hypotekárne úvery a úvery poskytnuté sektoru komerčných nehnuteľností – sú dnes citlivejšie na externé šoky ako v minulosti. Hlavným dôvodom je predchádzajúci pokles reálnych príjmov domácností, nárast úrokových nákladov a pokles hodnoty nehnuteľností zabezpečujúcich úvery. Ďalší výhľad je však pozitívny.

Z dôvodu zvýšenej citlivosti úverových portfólií sa zatiaľ nemení ani nastavenie makroprudenciálnej politiky. Tento záver je v súlade so stanoviskom ECB, podľa ktorého sa uvoľňovanie kapitálových vankúšov alebo limitov na poskytovanie úverov aktuálne neodporúča.

Banky naďalej vykazujú vysokú mieru odolnosti a sú schopné zvládnuť aj nové výzvy. Vysokú odolnosť voči rizikám potvrdzuje silná ziskovosť. Ukazovatele kapitálovej primeranosti a likvidity dosiahli úrovne blízko svojich historických maxím.

Správa obsahuje dva boxy. Prvý box sa venuje prijatému konsolidačnému balíku, a to najmä z pohľadu jeho vplyvu na finančnú stabilitu. Z pohľadu finančnej stability je pozitívne, že balík prispieva k zlepšeniu udržateľnosti verejných financií. Konsolidačné opatrenia by navyše zásadným spôsobom nemali ovplyvniť schopnosť domácností a podnikov splácať úvery. Druhý box sumarizuje hlavné závery analýzy vplyvu digitálneho eura na finančnú stabilitu. Hoci slovenské banky sú v porovnaní s eurozónou vystavené potenciálne väčšiemu vplyvu zavedenia digitálneho eura, tento vplyv sa zatiaľ nejaví ako zásadný. Táto analýza bola začiatkom novembra zverejnená ako samostatný analytický komentár.